คืบหน้าคดีการเสียชีวิตของนางสาวโทโมโกะ นักท่องเที่ยวชาวญี่ปุ่น พบมีผู้ต้องสงสัยแต่เสียชีวิตแล้ว
คืบหน้าคดีการเสียชีวิตของนางสาวโทโมโกะ นักท่องเที่ยวชาวญี่ปุ่น พบมีผู้ต้องสงสัยแต่เสียชีวิตแล้ว นายสมศักดิ์ เทพสุทิน รัฐมนตรีว่าการกระทรวงยุติธรรม เปิดเผยถึงความคืบหน้าคดีการเสียชีวิตของนางสาวโทโมโกะ คาวาชิตะ นักท่องเที่ยวญี่ปุ่น ที่ถูกฆาตกรรมบริเวณวัดสะพานหิน ในเขตอุทยานประวัติศาสตร์สุโขทัย ช่วงปลายปี 2550 และกรมสอบสวนคดีพิเศษ หรือดีเอสไอ รับเป็นคดีพิเศษ เมื่อปี 2556 โดยระบุว่าที่ผ่านมา เจ้าหน้าที่ได้กำหนดรัศมีในการค้นหาผู้ต้องสงสัย โดยพิจารณาจากสภาพแวดล้อมที่เกิดเหตุพบเป็นป่า ไม่มีผู้อยู่อาศัยในละแวกดังกล่าว ทำให้เมื่อนำดีเอ็นเอของผู้ที่อยู่บริเวณใกล้เคียงจุดเกิดเหตุทั้งหมดมาตรวจสอบ จึงไม่พบว่ามีใครเป็นผู้ก่อเหตุ กระทั่งเมื่อต้นปีที่ผ่านมา มีพยานบุคคลเล่าข้อมูลที่ได้ยินจากเพื่อนของตนให้กับเจ้าหน้าที่สืบสวนว่า มีคนงานซึ่งเป็นคนไทย ทำงานในคอกหมูที่อยู่ห่างจากรัศมีจุดเกิดเหตุ ประมาณ 900 เมตร และเสียชีวิตไปแล้วตั้งแต่ปี 2553 เคยมีพฤติการณ์เมายาเสพติด หยิบอาวุธมีดเล่มหนึ่งขึ้นมาพร้อมบอกว่า เป็นมีดที่เคยใช้ฆ่านักท่องเที่ยวชาวญี่ปุ่น แต่เนื่องจากเหตุการณ์ในวันนั้นไม่มีใครคิดว่าเป็นเรื่องจริง แต่เมื่อมีเบาะแสและข้อสงสัยที่สามารถตรวจพิสูจน์ข้อเท็จจริงได้ ก็ได้สั่งการให้ดีเอสไอเข้าไปตรวจสอบข้อเท็จจริงอย่างละเอียด พร้อมกับให้เก็บดีเอ็นเอญาติผู้เสียชีวิตซึ่งเป็นผู้ต้องสงสัยไปตรวจพิสูจน์ในห้องปฎิบัติการ และนำไปเทียบเคียงกับผู้ตรวจดีเอ็นเอที่เคยเก็บเป็นพยานหลักฐานในคดีนี้ ซึ่งหากดีเอ็นเอสอดคล้องกัน ก็เป็นหลักฐานสำคัญในการคลายปมสงสัยการเสียชีวิตในคดีนี้ ทั้งนี้ คาดว่า จะได้รับผลการตรวจเปรียบเทียบดีเอ็นเอ ภายในวันที่ 15 พฤศจิกายนนี้ ก่อนจะลงพื้นที่ไปตรวจสอบข้อเท็จจริงอีกครั้ง พร้อมยืนยันว่า เบาะแสสำคัญที่ได้รับมาไม่ใช่การจัดฉากเพื่อปิดคดีที่ยาวนานมากกว่า 10 ปี ทั้งหมดเป็นการทำไปตามข้อเท็จจริงที่ปรากฏและหากผลออกมาไม่ตรงกัน ก็ยังมีระยะเวลาในการสืบสวนข้อเท็จจริงไปถึงปี 2570 ก่อนหมดอายุความ